李东阳
送傅元秀才赴举江西
凤凰巢穴麒麟种，奇物常为世倾竦。傅生才调出名家，一不为希百非冗。亦知性质有天解，曾忆当年角初总。早从书派得源流，复向词宗继支统。后来英俊岂易得，我已为子神飞动。十年远作东南游，腹有江山浩奔汹。试凌逸气脱尘凡，立见孤标谢荒茸。翻然赴敌翰墨场，百万人中看贾勇。会将长策献明庭，谁谓一时非贾董。未论秋荐与春闱，金马玉堂堪接踵。晋阳授简辞当习，毛义登堂檄须奉。有才未免为世用，药里参苓方在笼。厌随时辈学奔趋，肯向乡邦衒华宠。古道终教德器成，今人祇解功名重。临岐欲别无所赠，颇觉尘襟剧颊壅。情深义重极怜渠，我语虽多未为氄。